b'\n_START_ARTICLE_\nMorsejeva abeceda\n_START_PARAGRAPH_\nMorsejeva abeceda je kodiranje \xc4\x8drk, \xc5\xa1tevilk in lo\xc4\x8dil s pomo\xc4\x8djo kombinacije dolgih in kratkih znakov. Razvila sta jo izumitelj telegrafa Samuel Morse in njegov sodelavec Alfred Vail leta 1835. Leta 1847 je abecedo izpopolnil v obliko, kakr\xc5\xa1no poznamo \xc5\xa1e danes hambur\xc5\xa1ki pionir telegrafije Friedrich Clemens Gerke._NEWLINE_Osnovni namen je bila komunikacija preko telegrafa, z izumom radia pa tudi za komunikacijo preko radijskih zvez. Prenos zvoka takrat \xc5\xa1e ni bil razvit, zato se je uporabljalo vklapljanje in izklapljanje oddajnika. Morsejeva abeceda je bila aktivno v uporabi v mornarici in oboro\xc5\xbeenih silah do 31. decembra 1999, ko je bila uradno izlo\xc4\x8dena iz uporabe. \xc5\xa0e vedno pa jo uporabljajo taborniki in skavti pa kot sredstvo preproste komunikacije, saj jo je mo\xc5\xbeno oddajati tudi z razli\xc4\x8dnimi improviziranimi sredstvi (svetilka, pi\xc5\xa1\xc4\x8dalka, zrcalo, itd)._NEWLINE_Delo z uporabo Morsejeve abecede imenujemo telegrafija ali s kratico CW (angle\xc5\xa1ka kratica za continuous wave). Znanje telegrafije ni ve\xc4\x8d del obveznega znanja radioamaterjev v Sloveniji in v ve\xc4\x8dini Evropske unije, \xc4\x8deprav se ponekod po svetu njeno znanje \xc5\xa1e zahteva za delo na nekaterih frekven\xc4\x8dnih obmo\xc4\x8djih. Radioamaterji \xc5\xa1e vedno uporabljajo Morsejevo abecedo za komuniciranje na dolge razdalje, ker je Morsejeve znake za razliko od prenosa zvoka mo\xc5\xbeno razbrati tudi pri mo\xc4\x8dnej\xc5\xa1em \xc5\xa1umu ali motnjah. Priljubljena je tudi pri radioamaterjih, ki uporabljajo oddajnike majhnih mo\xc4\x8di, saj je zaradi zelo ozke pasovne \xc5\xa1irine signala u\xc4\x8dinkovita \xc5\xbee pri sorazmerno nizkih oddajnih mo\xc4\x8deh. Oddajniki za Morsejevo kodo so tudi precej enostavnej\xc5\xa1i od tistih za prenos zvoka._NEWLINE_Morsejeva abeceda je zgodnja oblika digitalne komunikacije. Za razliko od dana\xc5\xa1nje oblike, ki uporablja samo dve stanji: vklopljeno ali izklopljeno (oziroma 0/1) ima Morsejeva abeceda pet stanj: pika, \xc4\x8drtica, kratek presledek (med \xc4\x8drkami), srednji presledek (med besedami) in dolg presledek (med stavki). Presledke med znaki v zapisu na papir predstavlja pokon\xc4\x8dna \xc4\x8drta (|), ki ozna\xc4\x8duje tudi za\xc4\x8detek besedila, presledek med besedami pa ozna\xc4\x8dujeta dve pokon\xc4\x8dni \xc4\x8drti (||).\n_START_SECTION_\nSkupine za u\xc4\x8denje\n_START_PARAGRAPH_\nNaslednje skupine zdru\xc5\xbeujejo \xc4\x8drke, katerih kode v Morsejevi abecedi so si med sabo pribli\xc5\xbeno podobne:_NEWLINE_E,I,S,H\xc2\xa0: | . | .. | ... | .... |_NEWLINE__NEWLINE_T,M,O\xc2\xa0: | - | -- | --- |_NEWLINE__NEWLINE_A,U,V\xc2\xa0: | .- | ..- | ...- |_NEWLINE__NEWLINE_N, D, B\xc2\xa0: | -. | -.. | -... |_NEWLINE__NEWLINE_A,W,J\xc2\xa0: | .- | .-- | .--- |_NEWLINE__NEWLINE_K,G,R\xc2\xa0: | -.- | --. | .-. |_NEWLINE__NEWLINE_C,F,L,P,Q:| -.-. | ..-. | .-.. | .--. | --.- |_NEWLINE__NEWLINE_X,Y,Z\xc2\xa0: | -..- | -.-- | --.. |_NEWLINE_V praksi je bolj, kot u\xc4\x8denje zaporedja dolgih in kratkih signalov uporabno u\xc4\x8denje zvoka posameznih \xc4\x8drk in znakov (posebno pri ve\xc4\x8djih hitrostih oddajanja in sprejemanja).'